Paideia

En la cultur de Elas antica, la terma *paideia* (παιδεία) ia refere a la eleva e educa de la membro ideal de la site (*polis*). Lo ia inclui la ensenia de cosas pratical  e la educa sosial de individuas en sua clase en la site. La aspetas pratical inclui sujetos aora incluida en la area nomida "artes libral" (retorica, gramatica, e filosofia es esemplos), e ance campos siensal como aritmetica e medica. Un membro ideal e susedente en la site ta ave refina inteletal, moral, e fisical; donce, instrui en jinastial e luta ia es valuada per sua efeto sur la corpo, con la educa moral cual la elinicas ia crede ia es aprendeda par la studia de musica, poesia, e filosofia. Esta metodo de eleva un om elinica bon educada ia es comun en la mundo elinica, con la eseta de Sparta, do un forma militar e sever (la *agoge*) ia es prefereda.

On debe nota ce, en la sivilia elinica, spesial en Atina, tota de esta aplica sola a la sitadanes mas de la aristocratia - no la femes, no sclavos, no campanianes. En la plu casos, los no ia reseta un educa estra stajia o aprende-par-oserva. La capasia per leje e scrive no es comun, estra alga femes de la aristocrata.

## La idea de ''paideia''

La elinicas videda *paideia* como encargada a la clase aristocrata ci ia tende inteleti sua cultur e sua ideas. La cultur e la jovenes ia es "moldida" a la ideal de *kalos kagathos* ("bela e bon"). Esta idea es simil a lo de la cavalores medieval e la conseta engles de la *gentleman* ("senior de la aristocratia").

*Paideia* elinica es la idea de perfeta. La gol ia es permane eselente, cual es nomida *arete*, la ideal sentral de tota cultur elinica.

En la Iliada, Homer ia mostra la eselentia de la coraje e fortia de la elinicas e la troianes. En la Odisea, el asentua la eselentia de la mente, cual ia es ance nesesada per susede. *Arete* es un parte de eroisme, la capasia per fasa sua enemis, monstros, e periles de tota tipos, e deveni vinsente.

Esta ideas pote ance es videda en la tende entre la elinicas per reprodui o copia sola lo cual ia es videda como la plu bon en competes de poesia, trajedia, e comedia, e en la Juas Olimpial. An la filosofistes e sua scolas compete per onor e xefia en educa e cultur.

La elinicas ia descrive se como "amores de belia", e los ia es multe atendente a estetica. Los ia vide e valua la bela en natur. Los ia nota la proportio spesial cual los ia nomi la "proportio de oro" (sirca 1.618) e sua reaveni un multe cosas natural e fabricada. Los ia parla sur la nesesa per ecuilibra como la promedia de oro, elejente la media e no ambos estremas - e los crede ce belia no ia es un la cualias surfasal de color, lus, o ombra, ma en la esense de cosas, espresada en strutur, linia, e proportio.

La elinicas ia xerca ecuilibria en tota aspetas de atenta e esperia. La promedia de oro es la espresa de esta prinsipe tra *paideia* elinica: arciteta, arte, politica, e psicolojia umana.

La filosofiste de *paideia* la plu respetada ia es Isocrate; el ia aida en causa, par sua *paideia*, ce Atina deveni un de la sites xef en Elas. Sua gol ia es la construi de un pratica de educa e politica cual pote dona validia en la pratica de democratia, e a la mesma ora, resta respetable inteletal. El ia desira leva sua escutores atinan a la nivel de filosofia par causa ce los aplica un prinsipe de coere inteletal en sua vives. La aspetas fundal de sua *paideia* ia es la ateni de coere a la niveles individua, sital, e panelinica. Sua *paideia* ia deveni esensal per la survive de la site tra la identifia de retorica con eselentia political, e la leva de la escutores a la nivel de filosofistes.